#### KISKŐRÖS VÁROS POLGÁRMESTERE

#### ELŐTERJESZTÉS

(sürgősséggel a Képviselő-testület 2019. április 17-i ülésére)

**TÁRGY: A FÜRDŐ ELNEVEZÉSE**

Kiskőrös Város azon szerencsés települések közé tartozik Magyarországon, akik rendelkeznek jelentős mennyiségű és minőségű – törzskönyvi nyilvántartás szerint is – gyógyvízzel.

Kiskőrös város fürdőjének története az 1950-es évek második felére vezethető vissza, amikor olajat kerestek Bács-kiskun Megyében. Az olaj után kutatók megdöbbenésére nem a várt eredményt hozta a fúrás. Mintegy 1000 méter mélyről gyógyvíz tört felszínre, amiről azóta kiderült, hogy az 54 °C-os víz kiváló összetételű hévíz, melynek alábbiak az összetevői: nagy sókoncentrációjú, nátriumkloridos, hidrogénkarbonátos, jódos-brómos hévíz, melynek flór tartalma is jelentős. A gyógyvíz kiválóan alkalmas reumás, mozgásszervi, degeneratív és nőgyógyászati megbetegedések eredményes gyógyítására. Tudományos vizsgálatok megállapításai szerint olyan vegyi összetételű, amely nemzetközi összehasonlításban is kiemelkedő.

Mindezen eredmények felkutatását és a termálvíz gyógyvízzé minősítését néhai dr. Rónaszéki Aladár reumatológus főorvosnak köszönheti a város. Dr. Rónaszéki Aladár nagy energiát fektetett abba, hogy gyógyvízzé nyilvánítsák a kiváló minőségű kiskőrösi termálvizet. A hosszú évek során bebizonyosodott, hogy a fekete arany helyett megtalált gyógyvíz is fontos és egyedülálló természeti kincse városunknak.

A Kiskőrös Városért Alapítvány kezdeményezéseként elkészült dr. Rónaszéki Aladár bronz szobra, amelynek ünnepélyes átadására 2019. május 17-én a városi napok keretein belül kerülne sor. Ezzel egyidejűleg méltó módon emlékezne meg az Önkormányzat dr. Rónaszéki Aladárról azzal is, hogy a kiskőrösi fürdőt róla nevezné el a Képviselő-testület.

A sürgősséggel való tárgyalás indoka, hogy a meghívó kiküldését követően került megállapításra a rendezvény időpontja.

A fentiek alapján javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2019. április 15.**

**Domonyi László sk.**

**polgármester**

**HATÁROZAT-TERVEZET**

Kiskőrös Város Képviselő-testület a tulajdonában lévő Kiskőrösi Termálfürdő, Tanuszoda és Kemping létesítményt Kiskőrösi Rónaszéki Fürdővé nevezi el.

**Határidő:** azonnal

**Felelős:** polgármester